ইসি-সংশ্লিষ্টরা জানিয়েছেন, জেলা প্রশাসক, পুলিশ সুপার, জেলা নির্বাচন অফিসার, রিটানির্ং অফিসার, প্রিসাইডিং অফিসার ও থানার ওসির কাছে ইসি সচিবালয় থেকে পাঠানো চিঠিতে সাতক্ষীরা জেলার বন্ধ ঘোষিত ১৪ কেন্দ্রের প্রিসাইডিং অফিসারকে থানায় মামলা দায়ের করতে বলা হয়েছে। একইসঙ্গে সংশ্লিষ্ট থানার ওসিকে মামলা গ্রহণেরও নির্দেশ দেওয়া হয়। এতে বলা হয়, লুট হওয়া ব্যালট পেপার যাচাই করে যে প্রার্থীর পক্ষে সিল মারা হয়েছে, ওই প্রার্থীকে প্রধান আসামি এবং গ্রেফতার করতে হবে। প্রত্যেকটি কেন্দ্রে সংঘটিত ঘটনার আলামত (সিলমারা ব্যালটসহ অন্যান্য আলামত) দ্রুত সংগ্রহ করে সংশ্লিষ্ট থানার ওসিকে সংরক্ষণ করতে হবে। এসব বিষয়ে নির্দেশ বাস্তবায়নের পর কমিশনকে অবহিত করতে হবে। স্থগিত হওয়া অন্যসব কেন্দ্রের বিষয়ে কমিশনের সিদ্ধান্ত সম্পর্কে জানতে চাইলে ইসি সচিব সিরাজুল ইসলাম জানান, সবগুলোর বিষয়েই কমিশন মামলার সিদ্ধান্ত নিয়েছে।